VDSS sklep Pdp 309/2015
Sodna praksa Višjega delovnega in socialnega sodišča, 2015-04-09

Oddelek za individualne in kolektivne delovne spore

Tatjana Prebil (preds.), Sonja Pucko Furman (poroč.), Borut Vukovič

ZPP v 180. členu določa, da mora tožba obsegati določen zahtevek glede glavne stvari in stranskih terjatev, dejstvo, na katere vložnik opira zahtevek, dokaze, s katerimi se ta dejstva ugotavljajo in druge podatke, ki jih mora imeti vsaka vloga (105. člen ZPP). Vložnik je v postavljenem roku vložil vlogo, naslovljeno „vloga za odškodnino“, vendar je v skladu z navodili sodišča ni popravil tako, da bi jo lahko sodišče obravnavalo kot tožbo. Ta namreč še vedno ne vsebuje določenega zahtevka glede glavne stvari in stranskih terjatev in ne dejstev, na katere vložnik opira zahtevek in ne dokazov, s katerimi se ta dejstva ugotavljajo. Zato je vloga pravilno zavržena.

Pritožba se zavrne in se potrdi izpodbijani sklep sodišča prve stopnje.

1. Z izpodbijanim sklepom je sodišče prve stopnje vlogo tožnika z dne 26. 1. 2015 zavrglo.

2. Zoper navedeni sklep sodišča prve stopnje vlaga pravočasno pritožbo tožnik iz vseh pritožbenih razlogov. Meni, da njegova vloga ni nerazumljiva kot se mu očita v izpodbijanem sklepu, zato je sodišče prve stopnje dejansko stanje nepopolno ugotovilo. Pritožbenemu sodišču predlaga, da pritožbi ugodi in mu naloži nov rok za dopolnitev vloge.

4. Pritožbeno sodišče je preizkusilo izpodbijani sklep sodišča prve stopnje v mejah pritožbenih razlogov, pri čemer je v skladu z določbo drugega odstavka 350. člena Zakona o pravdnem postopku (ZPP, Ur. l. RS, št. 26/99 in nadaljnji) v zvezi s prvim odstavkom 366. člena ZPP po uradni dolžnosti pazilo na bistvene kršitve določb pravdnega postopka, navedene v citirani določbi in na pravilno uporabo materialnega prava.

5. Pritožbeno sodišče ugotavlja, da je sodišče prve stopnje vložnika, ki je dne 26. 1. 2015 vložil nepopolno vlogo, pozvalo na popravo vloge s sklepom z dne 10. 2. 2015. Sodišče je vložnika tudi poučilo, da v primeru, če vložnik nima pooblaščenca, lahko pri strokovni službi za brezplačno pravno pomoč vloži prošnjo za dodelitev brezplačne pravne pomoči. Istočasno ga je opozorilo na posledice, če v roku 15 dni od prejema vloge ne bo ustrezno popravil oziroma v istem roku predložil potrdilo o vloženi prošnji za dodelitev brezplačne prave pomoči.

6. ZPP v 180. členu določa, da mora tožba obsegati določen zahtevek glede glavne stvari in stranskih terjatev, dejstvo, na katere vložnik opira zahtevek, dokaze, s katerimi se ta dejstva ugotavljajo in druge podatke, ki jih mora imeti vsaka vloga (105. člen ZPP). Vložnik je sicer v postavljenem roku vložil vlogo, naslovljeno „vloga za odškodnino“, vendar pa je v skladu z navodili sodišča ni popravil tako, da bi jo lahko sodišče obravnavalo kot tožbo. Iz spisa izhaja, da tudi popravljena vloga še vedno ni primerna za obravnavo, saj ne vsebuje določenega zahtevka glede glavne stvari in stranskih terjatev in ne dejstev, na katere vložnik opira zahtevek in ne dokazov, s katerimi se ta dejstva ugotavljajo, kar je pravilno ugotovilo sodišče prve stopnje. Tožnik, kljub temu, da je bil v sklepu poučen, da ima možnost zagotoviti si brezplačno pravno pomoč, te možnosti ni izkoristil.

7. Sodišče prve stopnje je ravnalo v skladu z določbo petega odstavka 108. člena ZPP o nerazumljivih in nepopolnih vlogah in pravilno vlogo zavrglo. Zaradi navedenega je pritožbeno sodišče pritožbo vložnika kot neutemeljeno zavrnilo in potrdilo odločitev sodišča prve stopnje (2. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.